text: Grød-dage for Afrika
  19 januar 2011 kl. 16.10
  Elever på Ladelund Efterskole sidder i timevis i mørke. Fra mandag til torsdag i denne uge har elever og lærere besluttet at leve af grød og vand.
  Der må heller ikke bruges elektronik - heller ikke varmt vand. Det,der spares, går til Danmarks Indsamling 2011.
  
  Afrikas fremtid
  I år er temaet for indsamlingen 'Det nye Afrika' . Hele Danmark samler ind til 12 forskellige projekter, som på hver sin måde støtter op om unge afrikanere og deres fremtid. 
  Indsamlingen kulminerer med et stort tv-show på DR1 lørdag den 29. januar kl. 19.00. 
  Mere end halvdelen af Afrikas omkring én milliard store befolkning er i dag under 18 år. Knap 200 millioner tilhører allerede gruppen mellem 15 og 24 år, og i modsætning til i andre dele af verden vil ungdoms-årgangene i Afrika fortsætte med at vokse. De mange unge kan blive den tabte generation ? eller de kan løfte Afrika ind i fremtiden.
  
  Vi er priviligerede
  Initiativet kommer fra eleverne selv, men det rammer også lærerne, som må finde andre undervisnings-metoder, når der ikke må bruges computer og smart board.
   
  - Det viser hvor afhængige vi er til dagligt af elektroniske hjælpemidler. Og så har de unge godt af at lære hvor privilegerede vi egentlig er, siger forstander Steffen Bendix Pedersen.
  